Béatrice de Rothschild

Béatrice de Rothschild (14. syyskuuta 1864 Pariisi, Ranskan toinen keisarikunta – 7. huhtikuuta 1934 Davos, Sveitsi) oli ranskalainen aatelinen, paronitar ja taiteen kerääjä sekä kuuluisan Rothschild-pankkiirisuvun jäsen. 
Suku.
Hän oli ranskalaisen paroni Alphonse James de Rothschildin (1827–1905) ja tämän englantilaisen serkun, Leonora de Rothschildin (1837–1911) tytär. Alphonse de Rothschild oli pankkiiri, hevoskasvattaja ja tunnettu taiteen kerääjä. Hänen äidinpuoleinen isoisänsä oli Lionel de Rothschild, ensimmäinen juutalainen Britannian alahuoneen jäsen, joka oli myös mennyt naimisiin oman saksalaisen serkkunsa, paronitar vapaaherratar Charlotte von Rothschildin kanssa. Hänen isänpuoleinen isoisänsä James Mayer de Rothschild oli mennyt naimisiin veljentyttärensä Betty von Rothschildin kanssa.
Béatricella oli kolme sisarusta, joista Bettina Caroline (1858–1892) avioitui pikkuserkkunsa Albert Salomon von Rothschildin kanssa ja Édouard Alphonse James (1868–1949) avioitui Germaine Alice Halphenin kanssa.
Avioliitto ja taiteen kerääminen.
Béatrice avioitui 19-vuotiaana vuonna 1883 venäläistä alkuperää olleen pariisilaisen pankkiiri Maurice Ephrussin (1849–1916) kanssa, joka oli 15 vuotta häntä vanhempi ja hänen vanhempiensa ystäviä. Sekä isä että tuleva aviomies kasvattivat laukkahevosia, jotka voittivat tärkeitä kilpailuita. Avioliiton solmimisen jälkeen Béatricella ja Mauricella oli "Rose de France" niminen koti Monte Carlossa. Hän käytti aviomiehensä varallisuutta matkustaakseen maailmalla ja hankkiakseen kokoelman maalauksia, kuten vanhojen mestareiden töitä, veistoksia, taide-esineitä, harvinaista posliinia ja antiikkihuonekaluja. Béatrice tilasi myös Rothschildin Fabergé-munan vuonna 1902 ja lahjoitti sen tulevalle kälylleen Germaine Alice Halphenille tämän kihlautuessa hänen veljensä Édouard Alphonse James de Rothschildin kanssa. 
Vuonna 1902 hänen aviomiehensä serkku Théodore Reinach aloitti kreikkalaistyylisen huvilan rakentamisen Beaulieu-sur-Meriin Ranskan Rivierana tunnetulle alueelle. Vieraillessaan Mauricen "Villa Kerylosissa" paronitar Ephrussi de Rothschild rakastui alueeseen ja hankki 69 000 neliömetrin maa-alueen Cap Ferratista, jonne hän rakennutti ylellisen venetsialaistyylisen huvilan. Hän täytti sen kokoelmillaan ja perusti oman yksityiseläintarhan, jossa oli eksoottisia lintuja ja eläimillä, kuten flamingoja, undulaatteja, apinoita, mangusteja, antilooppeja ja gaselleja.
Avioliitto ei onnistunut. Maurice sairasti kuppaa ja tartutti sen vaimoonsa eivätkä he voineet saada jälkeläisiä. Lisäksi aviomies oli uhkapeluri ja kasvatti ravihevosia Haras du Gazonin siittolassa Bazoches-au-Houlmessa, Ornessa, Normandiassa sekä omisti 1860-luvulta lähtien Reuxin linnan Calvadosin alueella. Hänen omistamansa hevoset voittivat kymmenen tärkeää laukkakilpailua vuosina 1882–1907. Vuonna 1904 hänen pelivelkansa olivat yli 12 miljoonaa kultafrangia, mikä vastaa nykypäivänä 30 miljoonaa euroa. Rothschildin perhe päätti haastaa Mauricen oikeuteen saadakseen Béatrice Ephrussi de Rothschildille avioeron. Vuonna 1904 avioero toteutui. Tämän jälkeen hän suuntasi tarmonsa taiteiden ja arvohuonekalujen keräämiseen.
Béatricen isä kuoli vuonna 1905 ja hän peri tämän valtavan omaisuuden. Samana vuonna hän päätti rakentaa unelmiensa kodin Saint-Jean-Cap-Ferrat’iin Alpes-Maritimes departementtiin Ranskan Rivieralle. Hän sai hankittua tontin huvilalleen ja seitsemän vuotta kestäneet puutarhan rakennustyöt aloitettiin vuonna 1905. Itse huvilan rakentaminen aloitettiin vuonna 1907. Vuonna 1912 italialaistyylinen Villa Ephrussi de Rothschild valmistui ja Béatrice muutti sinne asumaan. Hän täytti huvilansa hankkimillaan taide-esineillä ja huonekaluilla. 
Vuonna 1933 Béatrice testamenttasi huvilansa 7 hehtaarin maisemapuutarhoineen sekä 5 000 taideteosta Institut de Francen Académie des Beaux Arts -osastolle museokäyttöön.
Béatrice sairastui tuberkuloosiin ja vetäytyi Davosiin Sveitsiin, missä hän kuoli 69-vuotiaana huhtikuussa 1934 Hôtel d'Angleterressa. Nykyään hänen rakennuttama huvila Villa Ephrussi de Rothschild (kutsutaan myös nimellä "Ile-de-France") toimii museona, jossa hänen keräämänsä taide-esineet ovat näytteillä. Kiinteistö on avoinna yleisölle. Museon ystävät auttavat taideteosten entistämisessä.
Hänet on haudattu Pariisiin Père Lachaisen hautausmaalle. Hänen kiinteistönsä, jotka olivat alunperin kuuluneet aviomies Mauricelle ja tulleet hänelle tämän kuoleman jälkeen vuonna 1916, Avenue Fochilla (yksityispalatsi "L’hôtel Ephrussi-Rothschild" osoitteessa Avenue Foch 19, nykyinen Angolan suurlähetystö) Pariisissa ja Reux'n linnan Reuxissa, Calvadosissa peri hänen veljenpoikansa Guy de Rotschild.